|  |
| --- |
| **Seletuskiri** |
| Lääne-Harju Vallavalitsuse määruse eelnõu |

 „Ühissõidukipeatustele kohanimede määramine“ juurde

**Eelnõuga esitatakse ettepanek määrata uutele planeeritavatele ühissõidukipeatustele kohanimedeks: Vanika ja Tamse. Vanika bussipeatuse asukoht on planeeritud Vilivalla külas riigimaantee 11230 Harju-Risti - Riguldi – Võntküla ja kohalike teede nr 5620149 Vanika tee ning tee nr 5620147 Tatramaa tee ristmiku piirkonda. Tamse bussipeatuse asukoht on planeeritud Vihterpalu külas riigimaantee 11230 Harju-Risti – Riguldi – Võntküla ja kohalike teede nr 5620135 Kuivati tee ning tee nr 5620140 Tamse tee ristmiku piirkonda. Ühissõiduki peatused planeeritakse maantee mõlemasse suunda (vasakule ja paremale).**

Lääne-Harju Vallavalitsuse haldusosakonna juhataja on pöördunud Maanteeameti poole kahe bussipeatuse rajamise vajadusest riigiteele 11230 Harju-Risti – Riguldi – Võntküla orienteeruvalt asukohtadesse km 10 ja km 14. Bussipeatuste vajadus seisneb soovist tagada lastele võimalus kasutada avalikke bussiliine kooliskäimiseks. Buss peatub peatuses üks kord päevas (mõlemas suunas). Maanteeamet vastas 22.02.2019 kirjaga nr 15-2/18/59053-3, milles on antud luba kavandada uued bussipeatused Lääne-Harju vallas riigiteele 11230 Harju-Risti – Riguldi – Võntküla.

Kohanimeseaduse § 4 lõike 1 punkt 5 kohaselt peab kohanimi olema määratud ühissõidukipeatustele ja sama seaduse § 5 lõige 1 punkt 3 ja lõike 4 kohaselt on kohanimemäärajaks kohalik omavalitsus. Vastavalt sama seaduse § 6 lõike 8-le peab kohalik omavalitsus avalikustama kohanime määramise eelnõu kohaliku omavalitsuse volikogu kehtestatud korras vähemalt 15 päeva enne kohanime määramise otsuse tegemist. Lähtudes Lääne-Harju Vallavolikogu 28.08.2018 määruse nr 16 „Lääne-Harju valla kohanimede määramise avalikustamise kord“ § 2 lõike 1-le kohanime määramise eelnõu kooskõlastatakse enne avalikustamist Lääne-Harju Vallavalitsusega, vallavalitsus kooskõlastas eelnõu 05.03.2019 toimunud istungil. Kooskõlastatud kohanime määramise eelnõu avalikustati 08.03.2019 ilmunud ajalehes Harju Elu ja Lääne-Harju valla veebilehel vähemalt 15 päeva enne kohanime määramise otsuse tegemist. Avalikustamise ajal 08.03-23.03.2019 vastuväiteid ega ettepanekuid ei esitatud.

Kohaliku omavalitsuse korralduse seaduse § 30 lõige 1 punkt 4 sätestab vallavalitsuse pädevuse lahendama küsimusi, mis on talle delegeeritud, vastavalt Lääne-Harju Vallavolikogu 27.03.2018 otsusega nr 43 „Ülesannete delegeerimine“ on delegeeritud vallavalitsusele kohanimeseaduses kohaliku omavalitsuse pädevusse antud ülesannete täitmine.

Kairi Tiitsmann

registrite spetsialist